Weekend - Драконът Путин успява, Конят Ердоган в капан
Какво очаква големите световни лидери в започналата Година на Петела според китайския календар? Да отговори на този въпрос се е заела ясновидката от Хонконг Присила Лам. Тя  се прочу в САЩ, след като предсказа победата на Доналд Тръмп на президентските избори. За неин късмет това се случи далеч преди вота, когато всички социологически прогнози сочеха, че Хилари Клинтън ще отвее ексцентричния милиардер като бръмбар сламка. После нещата се обърнаха, а това направи възрастната китайка хит отвъд океана. По молба на телевизия Си Ен Ен гадателката се е нагърбила да разчете каква ще бъде 2017 година за ръководителите на Русия, Щатите, Германия и Турция, съобщава politonline.ru.Госпожа Лам предвижда успехи  и слава за Доналд Тръмп през  топлите месеци на годината -   пролетта и лятото, тъй като той е роден в Годината на Огненото куче (1946 г.). Но в студената част на годината -  през есента и зимата, по думите на пророчицата, 45-ият президент на Щатите ще се сблъска с трудности, а страната му я чакат протести. За второто вече е ясно, че е познала. В цяла Америка, а и по света, не спират шествията и митингите срещу новия стопанин на Белия дом, който показа, че не си поплюва и като ръководител на най-голямата световна сила. До пролетта не остава много, така че много е вероятно ситуацията да се успокои и Америка и светът да се примирят, че трябва да свикват с непоправимия Тръмп. Само да мине раздаването на оскарите, където американският президент сигурно ще чуе доста неласкави неща за себе си от разни "надценени актьори".  Докато при Тръмп нещата са на кантар, Присила Лам е убедена, че руският президент Владимир Путин го очаква силна и спорна година. Той е роден в годината на Дракона (1952), а 2017-а е чудесна за представителите на този знак.   "Драконът е силен и може  да отиде навсякъде: той може да плува във водата или да лети във въздуха той е изпълнен с ентусиазъм".Руските сайтове вече илюстрираха прогнозата с огнедишащ Путин, който преследва и скубе перата на Петела, чиято година подкарахме.Разположението на звездите прави Путин силен лидер и ярък мислител, допълва госпожа Лам. Въодушевени от нейния патос, руски сайтове вкарват в употреба и Нострадамус. В един от трудовете си пророкът и астролог от 16 век споменава за северния крал от Аквилон, който ще въведе ред. В него сега феновете на Путин откриват чертите на руския държавен глава. От "Российский диалог" са още по-конкретни, като обясняват, че Нострадамус е имал предвид намесата на Путин в Сирия, където Москва удари рамо на режима на Асад в опит да спре войната.Щом става дума за пророчества, особено в Русия, няма как да мине и без Ванга. Братушките активно обсъждат неизвестно досега прозрение на прочутата сляпа българка, в което се говорело за Сирия, падането на Дамаск и "мъж от Русия".Разказва се как ливански журналист попитал Ванга кога ще настъпи световен мир. Тя му отговорила: "Когато падне Дамаск".  Пак на нашата пророчица се приписват думите, че "От Русия ще дойде мъж, който ще спаси всички." Ако се върнем към труда на съвременната ясновидка мадам Лам, в него тя отделя доста място и на канцлера на Германия Ангела Меркел. Сравнява я с масивно дърво, "чиито корени са дълбоко в земята". По думите й, Меркел има добро сърце и затова се отнася със снизходителност към бежанците. Но добрите й намерения ще се превърнат в проблеми - това ще се случи през лятото, но канцлерът успешно ще се справи с тях. Преведено на политически език, това ще рече, че на парламентарните избори през октомври партията на Меркел Християндемократическият съюз (ХДС) ще се представи по-добре от очакванията и ще намери коалиционна формула, която ще я остави във властта. И след 12 години управление желязната фрау ще може да се пребори за нов мандат  Ако Тръмп, Путин и Меркел могат да бъдат спокойни от пророчествата на госпожа Лам, то турският президент Реджеп Ердоган със сигурност ще заподзре, че дамата от Хонконг е вербувана от духовника Гюлен, дежурният виновник за всички пучове, атентати и други сътресения край Босфора. Ердоган е роден в годината на Коня (1954), който явно няма да се вихри много под знака на Петела. Странното е, че президентът на Турция е набор на Меркел, която обаче се радва на доста добра прогноза за започналата година. В същото време според Присила Лам 2017-а ще бъде лоша и неуспешна за силния човек в Турция. "Очите му говорят, че народът не го подкрепя, а бръчките около устата му свидетелстват за това, че може да бъде предаден от подчинените си в правителството", безпощадна е гадателката от Хонконг. И то броени месеци преди референдума, с който Ердоган иска да превърне южната ни съседка в президентска република, в която правата на държавния глава ще бъдат почти като на султан. "Ще страда, ако не успее да овладее своите гневни импулси, когато се сблъсква с несгодите и чувството на неудовлетвореност", е предупрежденията към родените под знака на Коня в годината на Огнения Петел. "Скоро някой да е виждал как Ердоган овладява гнева си?", питат с ирония почитатели на прогнозите на мадам Лам.  Белла Куин